I 51 år har man ikke sagt Sussi uden også at sige Leo. Men efter et langt og lykkeligt liv fyldt med musik, fest og farver, er Leo Nielsen i nat gået bort i en alder af 67 år efter længere tids sygdom. I årevis har duoen leveret fest og farver - ikke bare til nordjyderne - men til hele landet med deres musik. Og tilbage i 2021 fejrede parret 50 års jubilæum - eller med Sussis egne ord; den dag Leo forførte hende på stranden. Den anledning blev desuden brugt til at forny deres ægteskabsløfte til hinanden. Det første bryllup fandt sted i Saltum Kirke tilbage i 1981. Nu er duoen opløst. Kort inden Leo Nielsens død, var de blevet enige om, at han skulle indstille karrieren på grund af sit skrantende helbred. Det var en hård beslutning efter mange år i underholdningsbranchen. Duoen startede deres karriere med at spille på Skansen i Skagen, hvor både prinsgemalen Prins Henrik, kronprins Frederik og prins Joachim har hørt det nordjyske makkerpar spille. TV2 Nord lavede i forbindelse med parrets 50 jubilæum en dokumentar om musiker-fænomenet, som du kan se herunder. I programmet bliver Leo spurgt, om han har planer om at indstille karrieren. På det tidspunkt gik han med krykker på grund af sin dårlige hofte. -  Når vi dør, tænker jeg. Jeg tror ikke, vi kan undvære det, så længe vi på en eller anden måde kan gennemføre det, sagde han og tilføjede: - Hvis bare folk synes, vi er søde og sjove, så tror jeg faktisk, at jeg er godt tilfreds. Sussi og Leo spillede deres sidste koncert sammen i december.

Opsummering:
Leo Nielsen fra Saltum er i nat gået bort efter et festligt og faverigt liv, som vi her bringer nogle billeder fra.